ไฟแนนเชียลไดเจส
ตลท.จัดหมวดกองอินฟราฯตามกิจการ
17 เม.ย. 2556

ตลท.จัดหมวดกองอินฟราฯตามกิจการ
นางเกศรา มัญชุศรี รองผู้จัดการหัวหน้าสายงานการตลาด ตลาดหลักทรัพย์แห่งประเทศไทย (ตลท.) เปิดเผยว่า ตลท.พร้อมรับกองทุนรวมโครงสร้างพื้นฐาน (Infrastructure Fund) ที่จะทยอยเข้าจดทะเบียนในปีนี้ โดยกองทุนนี้จะจัดให้อยู่ในหมวดธุรกิจตามประเภทของกิจการที่กองทุนนั้นๆ ไปลงทุน เช่น กองทุนรวมโครงสร้างพื้นฐานระบบขนส่งมวลชนทางรางบีทีเอสโกรท เมื่อจดทะเบียนแล้วจะอยู่ในหมวดธุรกิจขนส่งและโลจิสติกส์ 
ทั้งนี้ เพื่อให้ผู้ลงทุนได้เปรียบเทียบผลการดำเนินงานของกองทุนรวมโครงสร้างพื้นฐานกับกิจการที่มีพื้นฐาน เหมือนกันได้และหากในอนาคตมีจำนวนกองอินฟราฯ เข้าจดทะเบียนมากขึ้นอาจทบทวนความเหมาะสมของการกำหนดหมวดธุรกิจต่างหากต่อไป เช่นเดียวกับปัจจุบัน ตลท.อยู่ระหว่างปรับเพิ่มหมวดธุรกิจบริการรับเหมาก่อสร้าง (Construction Services Sector) ซึ่งจะนำหลักทรัพย์ของบริษัทที่ประกอบธุรกิจรับเหมาก่อสร้างแยกออกจากหมวดธุรกิจพัฒนาอสังหาริมทรัพย์ คาดว่าจะเผยแพร่ได้ต้นปีหน้า
สำหรับ REIT ซึ่งเป็นกองทรัสต์ที่ลงทุนในอสังหาริมทรัพย์ จะนำไปรวมคำนวณในหมวดธุรกิจกองทุนอสังหาริมทรัพย์ ทั้งนี้ การตั้งกองทุนรวมอสังหาริมทรัพย์กองใหม่จะทำได้ภายในปีนี้และตั้งแต่ปี 2557 จะต้องตั้งในรูปแบบ REIT แทน“การจัดหมวดธุรกิจให้กองอินฟราฯ ตามประเภทของกิจการเพื่อให้ผู้ลงทุนได้เปรียบเทียบผลการดำเนินงานของกองทุนรวมโครงสร้างพื้นฐานกับกิจการที่มีพื้นฐาน เหมือนกันได้และหากมีจำนวนกองอินฟราฯเข้าจดทะเบียนมากขึ้นในอนาคต ตลาดหลักทรัพย์อาจทบทวนความเหมาะสมของการกำหนดหมวดธุรกิจต่างหากต่อไป”นางเกศรา กล่าว